# కేన్ విలియమ్‌సన్

కేన్ విలియమ్‌సన్| 2019 లో విలియమ్‌సన్ |
| వ్యక్తిగత సమాచారం |
| పూర్తి పేరు | కేన్ స్టూవర్ట్ విలియమ్‌సన్ |
| పుట్టిన తేదీ |  (1990-08-08) 1990 ఆగస్టు 8 టారంగా, న్యూజీలాండ్ |
| మారుపేరు | కేన్ మామా ఆఫ్ బ్రేక్ |
| ఎత్తు | 5 ft 8 in (1.73 m) |
| బ్యాటింగు | కుడిచేతి వాటం |
| బౌలింగు | కుడిచేతి |
| పాత్ర | Top-order batter |
| అంతర్జాతీయ జట్టు సమాచారం
 |
| జాతీయ జట్టు | * న్యూజీలాండ్ (2010–present)
 |
| తొలి టెస్టు (క్యాప్ 248) | 2010 నవంబరు 4 - ఇండియా తో |
| చివరి టెస్టు | 2023 మార్చి 17 - శ్రీలంక తో |
| తొలి వన్‌డే (క్యాప్ 161) | 2010 ఆగస్టు 10 - ఇండియా తో |
| చివరి వన్‌డే | 2023 జనవరి 13 - పాకిస్తాన్ తో |
| వన్‌డేల్లో చొక్కా సంఖ్య. | 22 |
| తొలి T20I (క్యాప్ 49) | 2011 అక్టోబరు 16 - జింబాబ్వే తో |
| చివరి T20I | 2022 నవంబరు 20 - ఇండియా తో |
| T20Iల్లో చొక్కా సంఖ్య. | 22 |
|  |
| దేశీయ జట్టు సమాచారం
 |
| Years | Team |
| 2007/08–present | నార్దర్న్ డిస్ట్రిక్ట్స్ |
| 2011–2012 | గ్లౌసెస్టర్‌షైర్ |
| 2013–2018 | యార్క్‌షైర్ |
| 2015–2022 | సన్ రైజర్స్ హైదరాబాద్ |
| 2017 | బార్బడాస్ ట్రైడెంట్స్ |
| 2023 | గుజరాత్ టైటాన్స్ |
|  |
| కెరీర్ గణాంకాలు |
|

| పోటీ | టెస్టులు | వన్‌డేలు | టీ20ఐ | ఫస్ట్ |
| --- | --- | --- | --- | --- |
| మ్యాచ్‌లు | 94 | 161 | 87 | 162 |
| చేసిన పరుగులు | 8,124 | 6,554 | 2,464 | 12,935 |
| బ్యాటింగు సగటు | 54.89 | 47.83 | 33.29 | 50.92 |
| 100లు/50లు | 28/33 | 13/42 | 0/17 | 38/60 |
| అత్యుత్తమ స్కోరు | 251 | 148 | 95 | 284\* |
| వేసిన బంతులు | 2,151 | 1,467 | 118 | 6,624 |
| వికెట్లు | 30 | 37 | 6 | 86 |
| బౌలింగు సగటు | 40.23 | 35.40 | 27.33 | 43.26 |
| ఒక ఇన్నింగ్సులో 5 వికెట్లు | 0 | 0 | 0 | 1 |
| ఒక మ్యాచ్‌లో 10 వికెట్లు | 0 | 0 | 0 | 0 |
| అత్యుత్తమ బౌలింగు | 4/44 | 4/22 | 2/16 | 5/75 |
| క్యాచ్‌లు/స్టంపింగులు | 82/– | 64/– | 41/– | 146/– |

 |
|  |
| మూలం: ESPNcricinfo, 2023 మార్చి 20 |

**కేన్ స్టూవర్ట్ విలియమ్‌సన్** (జననం 1990 ఆగస్టు 8) న్యూజిలాండ్ క్రికెటరు. పరిమిత ఓవర్ల క్రికెట్‌లో న్యూజిలాండ్ జాతీయ జట్టుకు కెప్టెన్‌గా ఉన్నాడు. 2023 ఫిబ్రవరి 27న, విలియమ్‌సన్ టెస్టు క్రికెట్‌లో న్యూజిలాండ్ తరపున సార్వకాలిక అత్యధిక పరుగుల బ్యాటరయ్యాడు. అతను కుడిచేతి వాటం బ్యాటరు. అప్పుడప్పుడు ఆఫ్ స్పిన్ బౌలరు. ఆధునిక యుగంలో అత్యుత్తమ బ్యాట్స్‌మెన్‌లలో ఒకడిగా అతన్ని పరిగణిస్తారు.

విలియమ్‌సన్ 2007 డిసెంబరులో ఫస్ట్-క్లాస్ క్రికెట్ రంగప్రవేశం చేసాడు అదే సంవత్సరం పర్యటనలో ఉన్న భారత U-19 జట్టుతో U-19 రంగప్రవేశం చేసాడు. 2008 U-19 క్రికెట్ ప్రపంచ కప్ కోసం న్యూజిలాండ్ U-19 జట్టుకు కెప్టెన్‌గా ఎంపికయ్యాడు. 2010లో అంతర్జాతీయ రంగప్రవేశం చేశాడు. విలియమ్‌సన్ క్రికెట్ ప్రపంచ కప్ 2011, 2015, 2019 ఎడిషన్లలోను, ICC వరల్డ్ ట్వంటీ20 2012, 2014, 2016, 2021 ఎడిషన్లలోనూ న్యూజిలాండ్‌కు ప్రాతినిధ్యం వహించాడు. భారతదేశంలో 2016 ICC వరల్డ్ ట్వంటీ 20లో న్యూజిలాండ్ తరపున తన పూర్తి స్థాయి కెప్టెనుగా రంగప్రవేశం చేసాడు. అతను 2019 క్రికెట్ ప్రపంచ కప్‌లో న్యూజిలాండ్‌కు నాయకత్వం వహించి, జట్టును ఫైనల్‌కి నడిపించాడు. ఈ ప్రక్రియలో ప్లేయర్ ఆఫ్ ది టోర్నమెంట్ అవార్డును గెలుచుకున్నాడు. 2020 డిసెంబరు 31న, అతను టెస్టు బ్యాటింగ్ రేటింగ్ 890కి చేరుకుంది. స్టీవ్ స్మిత్, విరాట్ కోహ్లీలను అధిగమించి ప్రపంచంలోనే నంబరు వన్ టెస్టు బ్యాట్స్‌మెన్‌గా నిలిచాడు. అతను దశాబ్దపు ICC పురుష క్రికెటర్‌గా సర్ గార్‌ఫీల్డ్ సోబర్స్ అవార్డుకు, దశాబ్దపు టెస్టు క్రికెటరు అవార్డుకు ఎంపికయ్యాడు. ఇయాన్ చాపెల్, మార్టిన్ క్రోవ్ ప్రస్తుత యుగంలోని జో రూట్, స్టీవ్ స్మిత్, విరాట్ కోహ్లీలతో పాటు టాప్ నాలుగు లేదా ఐదు టెస్టు క్రికెట్ బ్యాట్స్‌మెన్‌లలో విలియమ్‌సన్‌ను చేర్చారు.

ICC టెస్టు టీమ్ ఆఫ్ ది డికేడ్ (2011–2020)లో పేరు పొందిన ఏకైక న్యూజిలాండ్ ఆటగాడు విలియమ్‌సన్. దివంగత న్యూజిలాండ్ మాజీ క్రికెటర్, మార్టిన్ క్రో, విలియమ్‌సన్‌లో "బహుశా మన దేశపు అత్యుత్తమ బ్యాట్స్‌మన్ ఉదయించడాన్ని చూస్తున్నాం" అని పేర్కొన్నాడు. 2021 జూన్లో, అతను ప్రారంభ ICC వరల్డ్ టెస్టు ఛాంపియన్‌షిప్‌ను గెలుచుకోవడానికి న్యూజిలాండ్‌కు నాయకత్వం వహించాడు. 2000 ICC నాకౌట్ ట్రోఫీని గెలుచుకున్న తర్వాత ఇది, జట్టు గెలిచిన మొదటి ICC ట్రోఫీ. 2021 నవంబరులో, అతను ICC T20 ప్రపంచ కప్‌లో న్యూజిలాండ్‌ను ఫైనల్‌కు నడిపించాడు.

## జీవితం తొలి దశలో

విలియమ్‌సన్ 1990 ఆగస్టు 8న న్యూజిలాండ్‌లోని టౌరంగాలో జన్మించాడు. అతని తండ్రి బ్రెట్, న్యూజిలాండ్‌లో అండర్-17, క్లబ్ క్రికెట్ ఆడిన సేల్స్ రిప్రజెంటేటివ్. తల్లి సాండ్రా బాస్కెట్‌బాల్ క్రీడాకారిణి. అతనికి ఒక కవల సోదరుడు లోగన్ ఉన్నాడు. అన్నా, కైలీ, సోఫీ అనే ముగ్గురు అక్కలు ఉన్నారు. ముగ్గురూ నిష్ణాతులైన వాలీబాల్ క్రీడాకారులు. అన్నా, సోఫీ న్యూజిలాండ్ ఏజ్ గ్రూప్ జట్లలో ఉన్నారు. విలియమ్‌సన్ అమ్మమ్మ జోన్ విలియమ్‌సన్-ఓర్ టౌపే మేయర్‌గా పనిచేశారు. అతని మొదటి బంధువు డేన్ క్లీవర్ కూడా న్యూజిలాండ్ తరపున అంతర్జాతీయ క్రికెట్ ఆడాడు.

విలియమ్‌సన్ 14 సంవత్సరాల వయస్సులో సీనియర్ రిప్రజెంటేటివ్ క్రికెట్, 16 సంవత్సరాల వయస్సులో ఫస్ట్-క్లాస్ క్రికెట్ ఆడాడు. అతను 2004 నుండి 2 008 వరకు తౌరంగ బాలుర కళాశాలలో చదివాడు. అక్కడ అతను తన చివరి సంవత్సరంలో హెడ్ బాయ్‌గా ఉన్నాడు. అతను పాఠశాల నుండి నిష్క్రమించే సరికి 40 సెంచరీలు చేశాడు.

## అంతర్జాతీయ కెరీర్

2008లో మలేషియాలో జరిగిన ప్రపంచకప్‌లో న్యూజిలాండ్ అండర్-19 జట్టుకు నాయకత్వం వహించినప్పుడు విలియమ్‌సన్‌కు 17 ఏళ్లు. న్యూజిలాండ్ సెమీ-ఫైనల్‌కు చేరుకుంది, అక్కడ వారు భారత్‌తో ఓడిపోయారు. 2010 మార్చి 24న, ఆస్ట్రేలియాతో జరిగిన రెండవ టెస్టు కోసం న్యూజిలాండ్ టెస్టు జట్టులో విలియమ్‌సన్ ఎంపికయ్యాడు, కానీ చివరికి అతను మ్యాచ్‌లో ఆడలేదు.

విలియమ్‌సన్ 2010 ఆగస్టు 10న భారత్‌పై వన్డే అంతర్జాతీయ రంగప్రవేశం చేశాడు. అతను 9వ బంతికి డకౌట్ అయ్యాడు. రెండో మ్యాచ్‌లో, అతను ఏంజెలో మాథ్యూస్ బౌలింగ్‌లో రెండో బంతికి డకౌట్ అయ్యాడు. 2010 అక్టోబరు 14న బంగ్లాదేశ్‌పై ఢాకాలో తన తొలి వన్‌డే సెంచరీని సాధించాడు. తద్వారా న్యూజిలాండ్ క్రికెట్ చరిత్రలో అతి పిన్న వయస్కుడైన శతకకారుడయ్యాడు. బంగ్లాదేశ్ పర్యటనలో అతని ప్రదర్శన కారణంగా విలియమ్‌సన్, ఆ తర్వాత జరిగిన భారత పర్యటన కోసం న్యూజిలాండ్ టెస్టు జట్టులో ఎంపికయ్యాడు.

విలియమ్‌సన్ 2010 నవంబరు 4న అహ్మదాబాద్‌లో భారత్‌పై టెస్టు క్రికెట్‌లోకి అడుగుపెట్టాడు. తన మొదటి ఇన్నింగ్స్‌లో అతను 299 బంతుల్లో 131 పరుగులు చేశాడు. టెస్టు రంగప్రవేశంలోనే సెంచరీ చేసిన ఎనిమిదో న్యూజిలాండ్ ఆటగాడిగా నిలిచాడు.

### కెప్టెన్సీ

2016 మార్చిలో, బ్రెండన్ మెకల్లమ్ రిటైర్మెంట్ తర్వాత, భారతదేశంలో జరిగిన ప్రపంచ T20I కప్‌తో ప్రారంభించి, అన్ని రకాల క్రికెట్‌లలో న్యూజిలాండ్ కెప్టెన్‌గా విలియమ్‌సన్ బాధ్యతలు చేపట్టాడు. అతను క్రిక్‌ఇన్‌ఫో, క్రిక్‌బజ్‌ల 'టీమ్ ఆఫ్ ది టోర్నమెంట్'కి కెప్టెన్‌గా ఎంపికయ్యాడు. అతను NZ ప్లేయర్ ఆఫ్ ది ఇయర్, టెస్టు ప్లేయర్ ఆఫ్ ది ఇయర్, ఫస్టు క్లాస్ క్రికెట్‌లో టాప్ బ్యాట్స్‌మెన్ కోసం రెడ్‌పాత్ కప్‌ను వరుసగా రెండవ సంవత్సరం కూడా అందుకున్నాడు.

2016 ఆగస్టులో, జింబాబ్వేతో జరిగిన టెస్టు సిరీస్‌లో విలియమ్‌సన్, టెస్టు ఆడే దేశాలన్నిటిపై సెంచరీ చేసిన పదమూడవ బ్యాట్స్‌మన్ అయ్యాడు. అతను దీన్ని అతి తక్కువ ఇన్నింగ్స్‌ల్లో పూర్తి చేశాడు.

విలియమ్‌సన్ 2018 మార్చిలో ఆక్లాండ్‌లో ఇంగ్లండ్‌పై 102 పరుగులు చేయడం ద్వారా తన 18వ సెంచరీతో, టెస్టుల్లో అత్యధిక సెంచరీలు సాధించిన న్యూజిలాండ్ ఆటగాడిగా కొత్త రికార్డును నెలకొల్పాడు. ఆ సంవత్సరంలోనే, అతను 2018 కౌంటీ ఛాంపియన్‌షిప్‌లో ఇంగ్లీష్ జట్టు యార్క్‌షైర్ తరపున బ్యాటింగ్ చేస్తూ ఫస్ట్-క్లాస్ క్రికెట్‌లో తన 10,000వ పరుగును సాధించాడు. 2018 డిసెంబరు 8న, అతను పాకిస్తాన్ సిరీస్‌లో నిర్ణయాత్మక 3వ గేమ్‌లో తన 19వ టెస్టు సెంచరీని సాధించాడు. 2018 డిసెంబరు 7న, విలియమ్‌సన్ ICC టెస్టు బ్యాటింగ్ ర్యాంకింగ్స్‌లో 900 రేటింగ్ పాయింట్లను దాటిన మొదటి న్యూజిలాండ్ ఆటగాడిగా నిలిచాడు. బంగ్లాదేశ్‌తో జరిగిన 2019 టెస్టు సిరీస్‌లో, విలియమ్‌సన్ 200 పరుగులు చేశాడు. న్యూజిలాండ్ జట్టు మొత్తం 715ను నమోదు చేసింది. ఇది ఒక టెస్టు ఇన్నింగ్స్‌లో న్యూజిలాండ్ చేసిన అత్యధిక స్కోరు. టెస్టు క్రికెట్‌లో అత్యంత వేగంగా 6,000 పరుగులు చేసిన న్యూజిలాండ్ ఆటగాడిగా కూడా నిలిచాడు.

2019 ఏప్రిల్లో, అతను 2019 క్రికెట్ ప్రపంచ కప్ కోసం న్యూజిలాండ్ జట్టుకు కెప్టెన్‌గా ఎంపికయ్యాడు. టోర్నమెంట్ సమయంలో, అతను దక్షిణాఫ్రికాపై న్యూజిలాండ్‌కు విజయాన్ని అందించడానికి అజేయంగా 106 పరుగులు చేశాడు. ఈ ప్రక్రియలో వన్‌డేలలో న్యూజిలాండ్ కెప్టెన్‌గా అతని 3,000వ పరుగును సాధించాడు. జూన్ 22న, విలియమ్‌సన్ 154 బంతుల్లో 148 పరుగులు చేసి వెస్టిండీస్‌పై 5 పరుగుల విజయాన్ని సాధించాడు, ఇది వన్డే క్రికెట్‌లో అతని కెరీర్ బెస్టు స్కోర్. ఒక వారం తర్వాత, ఆస్ట్రేలియాతో జరిగిన మ్యాచ్‌లో, విలియమ్‌సన్ తన 139వ ఇన్నింగ్స్‌లో వన్‌డేలలో 6,000 పరుగులు చేసి, ఇన్నింగ్స్ పరంగా మూడవ అత్యంత వేగవంతమైన బ్యాట్స్‌మన్ అయ్యాడు. ప్రపంచ కప్ ముగింపులో, అతను 10 మ్యాచ్‌ల్లో 578 పరుగులు చేసి, ఒకే ప్రపంచ కప్‌లో అత్యధిక స్కోర్ చేసిన కెప్టెన్‌గా నిలిచి, ప్లేయర్ ఆఫ్ ది టోర్నమెంట్ అవార్డును అందుకున్నాడు. అతను ICC ESPNCricinfo ల 'టీమ్ ఆఫ్ ది టోర్నమెంట్'కి కెప్టెన్‌గా ఎంపికయ్యాడు.

2020 నవంబరులో, విలియమ్‌సన్ ICC మేల్ క్రికెటర్ ఆఫ్ ది డికేడ్‌కు సర్ గార్ఫీల్డ్ సోబర్స్ అవార్డుకు, దశాబ్దపు టెస్టు క్రికెటర్ అవార్డుకూ నామినేటయ్యాడు. డిసెంబరు 4న విలియమ్‌సన్, వెస్టిండీస్‌తో జరిగిన మొదటి టెస్టు మొదటి ఇన్నింగ్స్‌లో 251 పరుగులు చేశాడు. అది అతని అత్యధిక టెస్టు స్కోరు. న్యూజిలాండ్ ఆ మ్యాచ్‌ను ఇన్నింగ్స్ 134 పరుగుల తేడాతో గెలుచుకుంది.

2021 జూన్‌లో అతను, ప్రారంభ ICC ప్రపంచ టెస్టు ఛాంపియన్‌షిప్‌లో ఫైనల్‌లో భారత్‌ను ఎనిమిది వికెట్ల తేడాతో ఓడించి, న్యూజిలాండ్‌ను విజయానికి నడిపించాడు. 2021 ఆగస్టులో, విలియమ్‌సన్ 2021 ICC పురుషుల T20 ప్రపంచ కప్ కోసం న్యూజిలాండ్ జట్టుకు కెప్టెన్‌గా ఎంపికయ్యాడు. అతని కెప్టెన్సీలో, T20 ప్రపంచ కప్ సెమీ-ఫైనల్‌లో ఇంగ్లండ్‌ను ఓడించిన తర్వాత న్యూజిలాండ్ అన్ని ఫార్మాట్లలో వరుసగా మూడో ICC ఈవెంట్ ఫైనల్‌కు చేరుకుంది. ఫైనల్‌లో, విలియమ్‌సన్ 48 బంతుల్లో 85 పరుగులతో అద్భుతంగా స్కోర్ చేశాడు, అయితే ఆస్ట్రేలియాతో 8 వికెట్ల తేడాతో ఓటమిని చవిచూశాడు. అతను టోర్నమెంట్‌లో 43.20 సగటుతో 216 పరుగులతో న్యూజిలాండ్ టాప్ స్కోరర్‌గా నిలిచాడు.

## అంతర్జాతీయ శతకాలు

2023 మార్చి నాటికి విలియమ్సన్, టెస్టుల్లో 28, వన్‌డేల్లో 13 శతకాలు చేసాడు. అతని అత్యధిక స్కోరు టెస్టుల్లో 251, వన్‌డేల్లో 148. T20Iల్లో అతనింకా శతకం చెయ్యలేదు.

## విజయాలు

2022 జనవరిలో వార్షిక ICC అవార్డులలో, విలియమ్‌సన్ 2021 సంవత్సరానికి ICC పురుషుల టెస్టు టీమ్ ఆఫ్ ది ఇయర్‌లో చేర్చబడ్డాడు

## వ్యక్తిగత జీవితం

అతను కుడి చేతితో బౌలింగు, బ్యాటింగు చేస్తాడు కానీ ఎడమ చేతితో వ్రాస్తాడు. విలియమ్‌సన్‌కు ఒక కుమార్తె, కుమారుడు. భార్య సారా రహీమ్‌ను 2015 లో కలుసుకున్నాడు. న్యూజిలాండ్ vs పాకిస్తాన్ 2014 వన్‌డే సిరీస్ సమయంలో విలియమ్‌సన్, మొత్తం ఐదు వన్‌డేలకు తన మొత్తం మ్యాచ్ ఫీజును 2014 పెషావర్ స్కూల్ మారణకాండలో బాధితులకు విరాళంగా ఇచ్చాడు.

## ఇవి కూడా చూడండి

* కేన్ విలియమ్‌సన్ అంతర్జాతీయ క్రికెట్ సెంచరీల జాబితా

## మూలాలు